બૅન્ગલોર સાઉથની બેઠક પરના કૉન્ગ્રેસના ઉમેદવાર નંદન નીલેકણીએ ઇન્ફર્મેશન ટેક્નૉલૉજી ક્ષેત્રે ડંકો વગાડ્યા બાદ હવે રાજકારણમાં ઝંપલાવ્યું છે. તેઓ BJP ના નેતા અનંત કુમાર સામે ચૂંટણી લડી રહ્યા છે. તેમના ઉપરાંત બીજા વીસ ઉમેદવારો પણ આ બેઠક પરથી ચૂંટણીના મેદાનમાં છે. ૧૮ લાખ મતદારો ધરાવતા આ મતવિસ્તારમાં AAPએ બાળઅધિકાર કર્મશીલ નીના નાયકને ઉમેદવાર બનાવ્યાં છે, પરંતુ મુખ્ય મુકાબલો નીલેકણી અને અનંત કુમાર વચ્ચે જ છે. અનંત કુમાર લોકસભામાં હાલ આ વિસ્તારનું પ્રતિનિધિત્વ કરે છે. નીલેકણી દેશના સૌથી વધુ પૈસાદાર ઉમેદવાર છે, પરંતુ અનંત કુમાર છેલ્લી પાંચ ટર્મથી આ બેઠક પર જીતતા રહ્યા છે. નીના નાયક ભ્રષ્ટાચાર અને પારદર્શક શાસન જેવા મુદ્દે ચૂંટણી લડી રહ્યાં છે, જ્યારે નીલેકણી અને અનંત કુમારનો એજન્ડા મુખ્યત્વે સ્થાનિક સુવિધાઓને લગતો છે.